Kopli tänav

Kopli tänav (vanasti Telliskopli tänav ja Kalinini tänav) asub Tallinnas Põhja-Tallinna linnaosas Kalamaja, Karjamaa, Sitsi, Pelguranna ja Kopli asumis ning Kopli poolsaarel.

Kopli tänav algab Kesk-Kalamaja tänava ja Põhja puiestee ristmikult Balti jaama juures ning kulgeb esialgu läände. Tal on ühine ristmik paremalt Vana-Kalamaja tänavaga, vasakult Reisijate tänavaga, paremalt Kotzebue tänava, Vabriku tänava ja Malmi tänavaga ning vasakult Telliskivi tänavaga. Seejärel keerab tänav loodesse. Tal on edasi ühine ristmik paremalt poolt Graniidi tänava, Salme, Kungla ja Volta tänavaga, ta piirneb vasakult Kopli kaubajaamaga, ristub paremalt Erika ja vasakult Ristiku tänavaga, paremalt Angerja ja Karjamaa tänavaga ning vasakult Paavli tänavaga, keerab taas läände, ristub vasakult Sitsi tänavaga, paremalt Tööstuse tänava ja Paljassaare teega, vasakult Niidi ja Lõime tänavaga, paremalt Maleva tänavaga, vasakult Sõle ja Pelguranna tänavaga, piirneb vasakult Kopli kalmistupargiga, pöördub taas loodesse, ristub vasakult Vasara tänava, paremalt Uus-Maleva tänavaga, vasakult Ankru tänava ja paremalt Kilbi tänavaga, vasakult Marati ja Ketta tänavaga, paremalt Sepa ja Kaevuri tänavaga ning vasakult Süsta ja Kaluri tänavaga.

Kopli tänav on ligikaudu 6,25 km pikk..

Algusest kuni peaaegu lõpuni, kunagise Vene-Balti laevatehase peahoone juures oleva lõpp-peatuseni kulgeb Kopli tänava ääres trammitee: tänava algusest kuni Ristiku ja Erika tänavani Kopli tänava vasakus servas ja sealt edasi paremas servas. Alates Sõle tänavast kuni trammide lõpp-peatuseni ning Sitsi tänavast kuni Erika ja Ristiku tänavani kulgeb Kopli tänaval ka bussiliin.

Hoonestus ja taristu
Kopli tänav 2 on asunud Grand Hotell, alates 2003. aastast Hotell Economy
Kopli tänav 8, doktor Christian Parki maja, arhitekt Eugen Habermann. Hoones asus Tallinna kino Diana ja Lembitu. Pärast Eesti Vabariigi taastamist kolis kinoruumidesse Päästearmee.
Kopli tänav 16, kolmekorruseline kortermaja, äripindadega esimesel korrusel, kus asub restoran Ülo.
Kopli tänav 20a, Malmi tänav 10 taga hoovihoones asus O.Ü. Havanna, Tubakatehas Havanna
Kopli tänav 23, Kopli kaubajaam
Ristiku tänava raudteeviadukt
Kopli tänav 25, mööblivabrik Standardi hoone, mis on ehitatud 1970. aastatel. Hoone on tüüpiline 1970. aastatel Eestis ehitatud modernistlik tornbüroo, mis on ruudukujulise plaaniga: kommunikatsioonid on keskel ja kabinetid jäävad välisperimeetrile. Hoonetüübile on iseloomulik on lintaken, mis tuleneb raudbetoonist karkassile ja vööpaneelidele rajatud tarindist.
Kopli tänav 29 tegutses 2001. aastani, 1964. aastal tegevust alustanud AS Tallinna Soojuse Karjamaa katlamaja.
Kopli tänav (algse numbriga) 33, tegutses 20. sajandi alguses Tallinna Köievabrik "John Carry pärijad"
Kopli tänav 35 (algse numbriga 21), Balti Puuvilla Ketramise ja Kudumise Vabrik ja puuvillatööstusettevõte Eesti Niidivabrik
Kopli tänav 35b, Tallinna Köievabriku veetorn
Kopli tänav 68 (algse numbriga 28), Krulli tehase kvartal (Kopli tänav 68, 70, 70a ja 70b; Volta tänav 1, 1b, 1c, 1d ja 1e)
Kopli tänav 69a, 1963. aastal ehitatud endise restoran Kalinka hoone
Kopli tänav 69c, Kopli Kalmistupark
Kopli tänav 69e, ühiselamu (1956)
Kopli tänav 70a (endine aadress Telliskopli 28) endine AS Franz Krulli tehase hooned
Kopli tänav 71, Sirbi Kohvik, 1987. aastal valminud kooperatiivi ärihoone, algselt lillepood ja toiduäri. 
Kopli tänav 72 (Eesti NSV ajal endise 112. sõjatehase hoonekompleks koos ladude ja varjenditega), 112. sõjatehas alustas tegevust 1946. aastal peamiselt raskeveoautode mootorite remonditehasena
Kopli tänav 75 endine Bekkeri laevatehase meistrite ja ametnike elamu 
Kopli tänav 75a 
Kopli tänav 76, Keskkonnaameti Kiirgusosakond ja Keskkonnainspektsiooni Harjumaa büroo, endine Mereväe õppekompanii kasarm. (Eesti NSV ajal 180. sidepolügoon. 
Kopli tänav 77, endine Bekkeri laevatehase inseneride elamu
Kopli tänav 78, 78a ja Erika tänav 2, endised Peeter Suure merekindluse üleajateenijate Punased kasarmud
Kopli tänav 79, endine Kopli Lastepolikliinik. Ehitatud 1914. aastal algselt Bekkeri laevatehase direktori elamuks
Kopli tänav 82, elumaja, endine Tallinna Tehnikaülikooli Energeetikateaduskonna õppehoone
Kopli tänav 85, endine Bekkeri laevatehase politseijaoskonna hoone. Nüüd korterelamu.
Kopli tänav 86, 1946. aastal ehitatud 5-kordne korterelamu
Kopli tänav 88, 1957. aastal ehitatud 5-kordne korterelamu
Kopli tänav 89b, endine Bekkeri laevatehase veetorn
Kopli tänav 90, 1953. aastal ehitatud 5-kordne korterelamu
Kopli tänav 92, Karjamaa Põhikool
Kopli tänav 93, endine Kopli Rahvamaja, hoone ja Meremeeste Klubi. Arhitekt Elmar Lohk
Kopli tänav 98, Tallinna Kopli Ametikool, Põhja-Tallinna Noortekeskus 
Kopli tänav 98a, 98b, 4-kordsed korterelamud, tüüpprojekt 1-317-10 (hruštšovka)
Kopli tänav 100a, 5-kordne korterelamu, tüüpprojekt 1-317А-14E
Kopli tänav 100b, 5-kordne algne ühiselamu tüüpi korterelamu, tüüpprojekt 1-317-19
Kopli tänav 101, Tallinna Tehnikaülikooli Eesti Mereakadeemia ja Eesti Merekool, endine Vene-Balti laevaehitustehas ja seejärel Tallinna Tehnikaülikooli Majandusteaduskonna õppehoone
Kopli tänav 102a, Tallinna Kunstigümnaasium, algselt Kopli algkool, arhitekt Herbert Johanson (1940).
Kopli tänav 103, Balti Laevaremonditehas ja Vene-Balti sadam Kopli lahe kirdeosas Kopli poolsaare edelarannikul. (Eesti NSV ajal oli Kopli tn 103B kasutusel piirivalvekordoni, piirivalve kütuseterminaali ja veepuhastusjaama poolt.
Kopli tänav 104, Kopli Lasteaed, arhitekt Herbert Johanson (1928).
Kopli tänav 108, 1914. aastal ehitatud Vene-Balti laevatehase politseijaoskond
Kopli tänav 114 asus Vene-Balti laevatehase tuletõrjujate maja
Kopli tänav 118, Kopli trammidepoo.

Galerii

Ajalugu
Kopli poolsaare asustuse algandmed pärinevad 14. sajandist, mil mainiti Koplirannas olnud kaluriküla praeguses Maleva tänava algosas ligikaudu kohal, kus tänapäeval on Keraamikatehas. Seal paiknes linna telliselööv ja seetõttu kandis paik vanasti Telliskopli nime. Sinna viis Suure Rannavärava juurest läbi Kalamaja eeslinna tee, mis kulges ligikaudu tänapäevaste Tööstuse, Soo ja edasi Kopli tänava sihil juba mainitud kaluriküla suunas. 1772 keelati surnute matmine kirikutesse ja tuli asutada uusi kalmistuid. 1773 ühendati Sitsimäele suunduv teelõik linna Nunnaväravaga tänapäevase Kopli tänava sihil. Tee kandis pikka aega Telliskopli tänava nime. 1774 rajati telliselöövi ja kaluriküla vahele Niguliste ja Oleviste kiriku saksa koguduste kalmistu (Kopli kalmistu).

Kopli tänav Tallinnas on kandnud ajalooliselt nimetusi - Teliskopli tänav, Teiliskople tänav, saksa keeles Ziegelskoppelstraße, Koppelstraße, Koppelscher Weg; vene keeles Цигельскоппельская ул., Коппельская ул.

1899. aastal kolis ettevõtte AS Franz Krull Tallinnas Kopli tänavale, kuhu ehitati moodne tehasekompleks 12 suure tootmishoonega, lisaks kontori- ja elamuhoone.

Tänav nimetati alles 14. jaanuaril 1925 ametlikult Kopli tänavaks. 

Kopli tänav 21 tegutses Balti puuvillavabriku eraalgkool.

1928. aastal kirjutati ajalehes Rahvaleht: «Kopli tänav on üldse kuulus pussitamiste, peksmiste ja röövimiste poolest. Seda teed mööda liigub "koplielement", kelle suhtes inimene kunagi kindel ei või olla, kas ta terve nahaga ehk röövimata läbi pääseb.»

Kopli kaubajaama hakati ehitama 1933. aastal insener Wilhelm Salemanni (1884–1942) projekti järgi aadressil Telliskivi 57b. Balti Raudtee Peatehaste kõrvale rajatava jaama ehitustööd kestsid 1938. aastani ja algselt kandis kaubajaam Telliskivi kaubajaama nime. Kuna rahvasuus hakati seda aga Kopli kaubajaamaks kutsuma, sai sellest peagi ka ametlik nimi. 

Aastatel 1950–1990 kandis Kopli tänav kommunistliku revolutsionääri Mihhail Kalinini nime (vene keeles Михаила Калинина, ул.). Kalinin töötas mõnda aega Volta tehases, kus tegi ühtlasi tööliste seas kommunistlikku kihutustööd.

Kopli tänava nimetus taastati 3. augustil 1990. aastal Tallinna Linnavalitsuse määrusega.

Vaata ka
Bekkeri laevatehas
Keskkonnaamet
Keskkonnainspektsioon
Vene-Balti asum ehk Vene-Balti tehase töölisasula ehk Kopli liinid

Viited 

Põhja-Tallinna tänavad
Kalamaja